TRENČÍN. Trenčianska župa sa v rámci výzvy rezortu školstva uchádza o viac ako 650-tisíc eur na rekonštrukciu šestice telocviční na šiestich stredných školách v jej zriaďovateľskej pôsobnosti. Ako informoval Matej Plánek z oddelenia komunikácie a medzinárodných vzťahov Úradu Trenčianskeho samosprávneho kraja (TSK), župa v súčasnosti finišuje s výstavbou novej športovej haly pri Športovom gymnáziu v Trenčíne.
Stavbu financuje z vlastných zdrojov, pričom využívať ju budú môcť i viaceré stredné školy, verejnosť i volejbaloví reprezentanti.
Opravu potrebujú v Dubnici i Púchove
Vedúca odboru regionálneho rozvoja Martina Lamačková ozrejmila, že v prípade získania peňazí ich župa využije na vynovenie telocviční po celom kraji.
"Z vynovených telocviční by sa vďaka financiám mohli tešiť žiaci Gymnázia v Púchove, Strednej priemyselnej školy v Považskej Bystrici a Novom Meste nad Váhom či žiaci Strednej odbornej školy v Dubnici nad Váhom, Starej Turej a Prievidzi," vymenovala Lamačková.
Ako podotkla, rekonštrukcie by sa tak dočkali hracie plochy, osvetlenie, sociálne zariadenia i strechy.
V telocvični púchovského gymnázia plánuje župa zrekonštruovať sociálne zariadenia, podľa Pláneka by ich obnova výrazne zlepšila podmienky pre šport, prispela by aj k úspore energií. Podobný zámer má Trenčiansky samosprávny kraj aj na Strednej priemyselnej škole v Považskej Bystrici, tam chce navyše zrekonštruovať aj strechu.
"Výmeny strechy telocvične i kompletnej rekonštrukcie sociálnych zariadení telocvične sa v prípade úspešnej žiadosti dočkajú aj žiaci SPŠ v Novom Meste nad Váhom. Novú palubovku v telocvični by mohli zasa čoskoro využívať aj študenti SOŠ z Dubnice nad Váhom," priblížil zámery Matej Plánek.
Stredná odborná škola v Starej Turej spravuje až dve telocvične, podľa župy je maximálne využívaná hlavná tá, ktorá sa nachádza v areáli školy. Peniaze z ministerstva školstva by v Starej Turej putovali na rekonštrukciu sociálnych zariadení, ústredného kúrenia, cvičebného priestoru i samotnej palubovky.
V prípade telocvične v Strednej odbornej škole v Prievidzi chce župa zrekonštruovať podlahu, drevené obklady a steny.
O udelení peňazí rozhodne ministerstvo
"Trenčiansky samosprávny kraj má tak v pláne za približne 650-tisíc eur zo štátneho rozpočtu skultúrniť, zmodernizovať a skvalitniť spolu šesť telocviční. Trenčianska župa je pripravená opravy spolufinancovať sumou viac ako 160-tisíc eur. Okrem toho župa zafinancuje aj ďalšie stavebné práce, na ktoré nemohla v rámci žiadosti žiadať finančnú podporu. Ide najmä o výmeny okien a dverí," upozornil Plánek s tým, že o to, či župa získa peniaze na rekonštrukciu telocviční, bude rezort školstva informovať pravdepodobne v júli.